ନୂତନ ରୂପରେ ମଧୁସୂଦନ ରାଓଙ୍କ ବର୍ଣ୍ଣବୋଧ ପ୍ରକାଶିତ
- ଓଡ଼ିଆସାହିତ୍ୟ ପ୍ରେସ୍‌
ତା: ଏପ୍ରିଲ୍ ୧୮, ୨୦୧୩  
ମୂଳ ପୃଷ୍ଠା → ପ୍ରଚ୍ଛଦ →
ଓଡ଼ିଆ ଘରର ପିଲା ପ୍ରଥମେ ଯେଉଁ ବହିକୁ ଧରି ଓଡ଼ିଆ ଶିକ୍ଷା ଆରମ୍ଭ କରେ ସେହି ବହି ହେଉଛି ‘ବର୍ଣ୍ଣବୋଧ’ ।
ଭକ୍ତକବି ମଧୁସୂଦନ ରାଓଙ୍କ ଦ୍ବାରା ଲିଖିତ ‘ବର୍ଣ୍ଣବୋଧ’ ଓଡ଼ିଆ ଭାଷା ଶିକ୍ଷାର ଶିଶୁବେଦ ।
ଊନବିଂଶ ଶତାବ୍ଦୀର ଶେଷ ଆଡ଼କୁ ଓଡ଼ିଆ ଭାଷା ଓ ସାହିତ୍ୟର ସ୍ଥିତିକୁ ତୃଣମୂଳସ୍ତରରୁ ଦୃଢ଼ କରିବା ଉଦ୍ଦେଶ୍ୟରେ ମଧୁସୂଦନ ରାଓ ଏହି ବହିକୁ ରଚନା କରିଥିଲେ ।
ସମ୍ପ୍ରତି ସର୍ବଶିକ୍ଷା ଅଭିଯାନ ଅନ୍ତର୍ଗତ ଦୃଷ୍ଟିହୀନ ପିଲାଙ୍କୁ ଓଡ଼ିଆ ଅକ୍ଷର ଓ ଭାଷା ଶିକ୍ଷା ଦେବା ପାଇଁ କଟକ ଜିଲ୍ଲା ପ୍ରଶାସନ ବର୍ଣ୍ଣବୋଧ ପୁସ୍ତକକୁ ବ୍ରେଲୀ ଅକ୍ଷରରେ ଛାପିବାର ନିଷ୍ପତ୍ତି ନେଇଛି ।
ଦୃଷ୍ଟିହୀନ ଓ ସାଧାରଣ ଛାପା ଅକ୍ଷର ପଢ଼ିବାକୁ ଅସମର୍ଥ ଥିବା ପିଲାଙ୍କ ପାଇଁ ବ୍ରେଲୀ ଅକ୍ଷରରେ ପୁସ୍ତକ ଛପା ଯାଇଥାଏ ।
ମଧୁବାବୁଙ୍କ ଦ୍ବାରା ବର୍ଣ୍ଣବୋଧ ପୁସ୍ତକ ପ୍ରଥମେ ୧୮୯୫ ମସିହାରେ ଛାପା ଯାଇଥିଲା ।
ବର୍ତ୍ତମାନ ଏହାର ୧୧୮ ବର୍ଷ ପରେ ବ୍ରେଲୀ ଅକ୍ଷରରେ ଏହି ପୁସ୍ତକ ଛାପା ହେବାକୁ ଯାଉଛି ।
ଚଳିତ ମାସରେ ଏହି ପୁସ୍ତକ ଉନ୍ମୋଚନ କରାଯିବାକୁ ଯୋଜନା ରହିଛି ।
୧୮୯୫ରେ ପ୍ରକାଶିତ ମୂଳ ବହି ଓ ନିକଟରେ ପ୍ରକାଶ ପାଇଥିବା ବର୍ଣ୍ଣବୋଧ ବହି ମଧ୍ୟରେ କିଛି ପାର୍ଥକ୍ୟ ନାହିଁ ବୋଲି ଏହାର ପ୍ରକାଶକ, ଓଡ଼ିଶା ବୁକ୍‌ ଏମ୍ପୋରିୟମ୍‌ ପକ୍ଷରୁ ସୂଚନା ଦିଆଯାଇଛି ।
ସବୁଠାରୁ ଭଲ କଥା ହେଉଛି ନୂତନ ବହିର ପ୍ରତି ପୃଷ୍ଠାରେ ପୁରୁଣା ବହିର ଏକ ପ୍ରତିଲିପି ରଖାଯାଇଛି ।
ବ୍ରେଲୀ ଅକ୍ଷରରେ ବର୍ଣ୍ଣୋବୋଧ ପୁସ୍ତକ ଛପାଯିବା ଏକ ମହତ୍ ଉଦ୍ୟମ ।
ଓଡ଼ିଆ ଭାଷାର ପ୍ରାରମ୍ଭରେ ସମସ୍ତ ପିଲା ବର୍ଣ୍ଣବୋଧ ପୁସ୍ତକରୁ ହିଁ ଶିକ୍ଷା ଲାଭ କରୁଥିବା ବେଳେ ଦୃଷ୍ଟିହୀନମାନେ ଏଥିରୁ ବଞ୍ଚିତ ହେଉଥିଲେ ।
୧୮୯୫ ମସିହାରେ ମଧୁସୂଦନ ରାଓଙ୍କ ଦ୍ବାରା ଲିଖିତ ପ୍ରକୃତ ଛବିଳ ମଧୁ ବର୍ଣ୍ଣବୋଧ ପୁସ୍ତକକୁ ହିଁ ବ୍ରେଲୀ ଅକ୍ଷରରେ ଛାପାଯିବାର ଯୋଜନା ରହିଛି ।
ପ୍ରକୃତ ବର୍ଣ୍ଣବୋଧ ପୁସ୍ତକର ପ୍ରଥମ ସଂସ୍କରଣ ଲଣ୍ଡନରେ ୧୮୯୫ ମସିହାରେ ଛାପା ଯାଇଥିଲା ।
ଏହାପରେ ୧୯୬୦ ବେଳକୁ ଏହି ବହି ବଜାରରେ ଆଉ ଉପଲବ୍ଧ ନଥିଲା ।
ସମ୍ପ୍ରତି ଚଳିତ ବର୍ଷ ଫେବ୍ରୁଆରୀ ମାସରେ ଏହାର ନୂତନ ସଂସ୍କରଣ ଛାପାଯାଇଛି ।
ବଜାରରେ ପ୍ରକୃତ ବର୍ଣ୍ଣବୋଧ ମିଳୁନଥିବା ସମୟରେ ଛବିଳ ବର୍ଣ୍ଣବୋଧ, ମଧୁ ବର୍ଣ୍ଣବୋଧ ଓ ସହଜ ମଧୁ ବର୍ଣ୍ଣବୋଧ ନାମରେ ଅନେକ ପ୍ରକାରର ବିକଳ୍ପ ବର୍ଣ୍ଣବୋଧ ଉପଲବ୍ଧ ହେଉଛି ।
ଏହା ଫଳରେ ଓଡ଼ିଆ ଲୋକଙ୍କ ମଧ୍ୟରେ ଅନେକ ଦ୍ବନ୍ଦ ସୃଷ୍ଟି ହେଉଥିଲା ।
ପୁଣିଥରେ ପ୍ରକୃତ ବର୍ଣ୍ଣବୋଧ ପିଲାଙ୍କୁ ଯୋଗାଇ ଦେବାଲାଗି ଏହି ଯୋଜନା ଆରମ୍ଭ ହୋଇଛି ।
ଦୃଷ୍ଟିହୀନଙ୍କ ଲାଗି ବ୍ରେଲୀ ଅକ୍ଷରରେ ପ୍ରକାଶିତ ହେବାକୁ ଥିବା ବର୍ଣ୍ଣବୋଧ ବହିଟି ନିଶ୍ଚିତ ଭାବରେ ସଫଳତା ପାଇବ ବୋଲି ନୂତନ ସଂସ୍କରଣର ସଂକଳନ ଓ ସମ୍ପାଦନା କରିଥିବା ଡ.ବିଜୟାନନ୍ଦ ସିଂହ କହିଛନ୍ତି ।
କାରଣ ବର୍ଣ୍ଣବୋଧ ବହିରୁ ବର୍ଣ୍ଣଶୁଦ୍ଧି ସହିତ ଓଡ଼ିଆ ଭାଷା ଉପରେ ସମସ୍ତ ପ୍ରାରମ୍ଭିକ ତଥ୍ୟ ସମ୍ବନ୍ଧିୟ ଜ୍ଞାନ ପିଲାମାନେ ଆହରଣ କରିପାରିବେ ।
ମଧୁସୂଦନ ରାଓଙ୍କ ଲିଖିତ ପ୍ରକୃତ ବର୍ଣ୍ଣବୋଧ ବହିକୁ ହିଁ ବ୍ରେଲୀ ଅକ୍ଷରରେ ଛାପିବା ପାଇଁ ଆମ ସହ କଟକ ଜିଲ୍ଲା ପ୍ରଶାସନ ଯୋଗାଯୋଗ କରିଥିଲେ ।
ଏହାଦ୍ବାରା ଦୃଷ୍ଟିହୀନ ପିଲାମାନେ ନିଶ୍ଚିତ ଭାବରେ ଉପକୃତ ହେବେ ବୋଲି ସେ କହିଛନ୍ତି ।
